  Наталья Тетерина Финн-угор калыкъёслэн «Палэзян» фестивальзы улсын 18-тӥ коньывуонэ Ижкарын Калыкъёслэн эшъяськон юртазы Григорий Степановлэн туспуктэмъёсыныз «Мукет адӟон. Другое измерение» адӟытон усьтӥськиз. Та солэн нырысетӥ возьматонэз луэ, вераз иворъёсъя «Удмуртия» агентстволы туспуктӥсь. Солэн верамезъя, нырысетӥ камера басьтыны быгатӥз университетын дышетскыкуз — стипендиеныз но анаез юрттэмен. Со дырысен, 2011–2012 аръёсысен, Григорий туспуктонэн вырыны кутскиз. Та вакытэ со удысужез (профессиез) луэ. Ужезъя арбериосын фоторграфиос тросгес пуктоно луэ, нош адӟытонэ сюлэмызлы кельшымон ужъёссэ — ваньмон дыръяз лэсьтэм инкуазь суредъёссэ поттӥз. Григорий Степанов валэктэ, аспӧртэмлыко фото лэсьтон понна умой камера, композицилэсь эсэпъёссэ тодон кулэ, со сяна, азьтэмскыны уг яра. Мынам пичи ай опытэ но вераны быгатӥсько — туспуктон понна, со мукет сямен мед адскоз шуыса, со тунсыко мед луоз шуыса, сое аспӧртэмлыко дыре лэсьтоно. Туспуктэмъёсты суреда югыт вакыт, соин ик вазьгес султӥськом — ӝыны часлы ӟардонозь, кылсярысь, яке ӝыны часлы шунды пуксёнозь, но туспуктыны мынӥськом Григорий Степанов, туспуктӥсьСтепановлэн туспуктэмъёсыз туж пӧртэмесь — одӥгъёсысьтыз огдышем суредэз адӟиськод, мукетъёсысьтыз — дышемзэ ик мукет паласен. Григорийлэн верамезъя, со кыӵе ке мылкыдзэ учкисьёслы вуттон сярысь уг малпа, котькудӥз ас сяменыз мед валалоз но дунъялоз. Григорий Степановлэн «Мукет адӟон. Другое измерение» адӟытонэз 7 фото Одӥг интыын улыса, адями солэн инкуазезлы дыше но чеберзэ уг чакла ни, шуэ адӟытонэ лыктэм Снежана Алексеева. Нош татын выльысь валаз — карын но, гуртын но аслаз чеберлыкез вань. «Та возьматонэ лыктыса, мынам мылкыды ик ӝутӥськиз, малы ке шуоно сыӵе чебер фотографиос татчы поттэмын. Мон валай, кызьы адямиос мукет сямен учко дунне шоры. Тазьы карын улыса, асьмеос ум ни валаське чеберзэ инкуазьмылэсь. Тани туспуктэмъёсты адӟыса, мон валасько сое карын но адӟыны луэ шуыса. Гуртын ми сое адӟиськом, но ми ум валаське солэсь чеберзэ, малы ке шуоно ми дышемын ни, малыке шуоно гуртын улӥськом. Нош каре кошкем бере, сое рос-просгес адӟиськом ни, синъёсты бадӟым усьтыса», — шуиз Снежана Алексеева. Ватсалом, Калыкъёслэн эшъяськон юртазы эшшо одӥг адӟытон усьтӥськиз — «Бус. Туман». Отысь Ксения Ворончихиналэсь горд сюйлэсь лэсьтэм киужъёссэ но туспуктэмъёссэ учкыны луоз. Тодэ вайытом, финн-угор калыкъёслэн «Палэзян» фестивальзы Ижкарын 18–21 коньывуонэ ортче. Ужрадлэн нырысетӥ нуналаз этномодалы сӥзем котырес ӝӧк но этнодӥсьёсын коллекциез возьматон радъяськизы. Тегъёс: Лулчеберет Ижкар егитъёс финн-угоркалыкъёс туспуктэм  